（小朋友笑聲）
如果我同你講
伏匿匿呢個遊戲可以改變世界
你係唔係覺得好荒謬？
我今日就係來證明，呢啲係有可能嘅
我係 Molly，今年 7 歲
而呢位小朋友係 Ari
Ari 同大家打個招呼啦
大家好﹗
仲有嗰位係我嘅鄰居 Amarjot
佢會先帶走 Ari，然後準備做個實驗
唔使擔心，佢哋陣間會返來
今日我想同大家傾下啲好有用
大人幫到小朋友成長嘅舉動
直情係影響到佢哋變成大人
我又點會知？
由於我嘅父母同埋身邊啲人
好早就成日咁做
我知道唔係個個小朋友都咁幸運
比如話我有啲朋友啦、學校同學
仲有好多其他世界各地嘅小朋友
我真係好想改變呢種情況
多得啲科學家嘅努力
我哋而家知道小朋友出世頭嗰五年
對佢哋嘅健康同發育都好重要
尤其係我哋個腦
Ari 甚至喺出世之前
就喺媽咪個肚入面開始學習
他出世嗰陣好細粒
而且成日咁喊
食嘢同屙屎都多過人
（觀眾笑聲）
而家佢喺度笑、咯咯聲咁笑
仲發出啲滑稽嘅聲音
但係呢啲都只係表面嘅改變
其實內裡發生緊嘅係，更深層次嘅改變
不如我哋來傾下我哋嘅大腦喇﹗
嗰個藍色袋嘅尺寸、重量
同個初生嬰兒嘅大腦差不多
紅色係代表小朋友一歲嗰時嘅大腦
幾乎係大咗一倍
到我呢啲個年紀，係大人個腦嘅 90%
我哋嘅腦喺細個嗰陣
係發展得最快
每秒可以連接到一百萬個神經元
但係我哋仍然需要你哋嘅幫忙
小朋友嘅健康成長需要五樣嘢
第一係連結，第二係溝通
第三係玩樂，第四係健康嘅家庭
第五係支持父母嘅社區
以上五個元素幫助我哋嘅大腦
發揮到最大嘅潛能
咁到底你哋可以點樣幫到我哋喇？
科學家稱呢啲方法為
「照顧與回應」
其實都係講緊要同我哋
互動、溝通，同埋一齊玩
而家就係重頭戲部分㗎喇﹗
Amarjot、Ari，你哋準備好未？
（聲音）Amarjot：「準備好。」
Copycat 呢款遊戲可以建立
小朋友嘅想象力同埋同理心
（Amarjot 同 Ari 嘅嬉鬧聲）
「改名遊戲」可以擴大詞滙嘅應用
（Amarjot：爹地、Ari、爹地、Ari）
係伏匿匿——冇錯，就係伏匿匿
其實係可以建立記憶同信任
Amarjot：伏匿匿！
每次你哋同我哋講野
同我哋玩、氹我哋笑
除咗會增進我哋對人際關係同心理健康
仲可以教識我哋好重要嘅生存技能
由識朋友到考試
到搵工
甚至有朝一日
開始組織自己嘅家庭都有用
互動係需要早啲同頻密啲
信我啦，肯定冇錯
你睇七歲嘅我就嚟同大家分享
大腦嘅科學，你就知道喇﹗
（觀眾笑聲）
好，而家嚟睇下如果冇咗個連結會點
可以睇到佢係好想引起爸爸嘅注意
就好似講緊：「點解你唔玩？
玩啦﹗玩啦」
（Ari 喊聲）
我知道大人有時要睇電話，都係好重要嘅
但係小朋友天生就鐘意同人哋互動
如果佢哋得唔到回應
就會混亂同感受到壓力
好啦，Amarjot，請你再同佢玩返喇﹗
Amarjot：哎呀﹗係 Ari 喔﹗
（Ari 笑聲）
如果我哋成個童年
都好似頭先嗰 30 秒咁
以後我哋就會好不安
冇乜安全感
好難去相信人哋
仲會喺成世人留低啲陰影
淨係諗到咁，我都覺得好傷心
Ari 嘅反應唔算太激烈
而且好快就平復
係因為佢平時同爸爸嘅關係好好
如果小朋友同家長嘅關係正面
會俾到小朋友好多信心
令到佢哋可以放心去嘗試新嘢
安心做返個小朋友
所以唔該大家
一定要記得我哋成長嘅黃金時間
係零到五歲
由媽媽陀住個 BB 開始諗起
你哋可以做啲乜野
記住「照顧與回應」
幾時？
要早啲同頻密啲
多謝 Amarjot 和 Ari !
（觀眾掌聲）
所有一齊嘅時光
都係互動、溝通同玩樂嘅機會
想像一下，如果大家都咁做
個分別可以去到幾大？
對於我哋啲小朋友嚟講
呢啲絕對唔止係遊戲咁簡單
而係我哋嘅未來
多謝大家
（觀眾掌聲）
係唔係啊？我都話伏匿匿
可以改變呢個世界架喇！
（觀眾掌聲）